Venäläisessä radio-ohjelmassa puhkesi riita, kun Putin ei maininnut linjapuheessaan Ukrainaa ja Donbassia.

Putin vuosimallia 1981, kuittaa talouslehti Vedomosti Venäjän presidentin Vladimir Putinin viime viikon linjapuheen, jonka se katsoo henkineen pysähtyneisyyden ajan vakautta.

Pysähtyneisyyden aika tarkoittaa Neuvostoliiton loppuvuosia, jotka päättyivät maan romahdukseen 25 vuotta sitten.

Vedomosti on kaivanut arvionsa tueksi lainauksia puoluejohtaja Leonid Brežnevin puheesta NKP:n, Neuvostoliiton kommunistisen puolueen, 26. puoluekokouksessa 1981.

Lehden mielestä parlamentille pidetyn puheen anti oli siinä, että alaiset näkivät johtajan mielentilan ja painotukset. Ne otetaan ainakin muodollisesti huomioon byrokraattisissa suunnitelmissa. Lehti tulkitsee presidentin mielentilan rauhalliseksi, jopa innottomaksi.

Samalla Vedomosti vinoilee raskaasti viittaamalla ensin Putinin sanoihin korruption vastaisen taistelun tärkeydestä kuitenkin niin, ettei siitä pidä tehdä show’ta. Sitten se lainaa presidentin arviota, jonka mukaan aitoon talouskasvuun ei päästä, ellei ratkaista talouden perusongelmia.

Yhteenvetona Vedomosti pääsee ilkkumaan, miten talouskehitysministeriö ennakoi kahden vuosikymmenen nollakasvua ennen kuin sitä johtanut Aleksei Uljukajev pidätettiin dramaattisesti.

Ministerin pidätys marraskuun puolivälissä muistutti show’ta, kun hänet otettiin kiinni maan suurimman öljy-yhtiön Rosneftin tiloista. Ensin hän oli vienyt autolleen miljoonan dollarin rahasalkun. Toista vastaavaa salkkua kantoi Rosneftin edustaja.

Venäjän nettimedian tuoreiden tulkintojen mukaan Uljukajev ei aikonut pitää itse kaikkia rahoja, vaan niitä olisi jaettu ministeriön työntekijöille epävirallisina bonuksina. Kyse oli palkkioista liittyen paperitöihin ja muihin valmisteluihin, joiden lopputulemana öljy-yhtiö Bašneft siirtyi Rosneftille.

Toisen version mukaan Uljukajev oli pyytänyt eroa ja halusi lähteä maasta. Muuttoaie oli paljastunut, koska ministerin puhelinta kuunneltiin. Venäjän hallinnossa on virallisen rakenteen rinnalla epävirallinen, jossa mukana olevat kiedotaan erilaisiin lainvastaisuuksiin eikä tästä joukosta voi irtaantua vain omalla päätöksellä.

Venäläisten enemmistö eli 54 prosenttia arvioi tuoreessa mielipidemittauksessa, että pidätyksessä oli kyse välienselvittelystä ja konfliktista maata johtavien klaanien välillä. Vain kolmannes luonnehtii operaatiota todelliseksi taisteluksi korruptiota vastaan.

Perinteinen radio Svoboda keskittyy analysoimaan, miksi Putin ohitti linjapuheessaan 1. joulukuuta ulkopolitiikan. Keskustelun kuumuus on varmistettu kutsumalla mukaan valtapuolue Yhtenäisen Venäjän johtoon kuuluva politologi Dmitri Orlov ja Leonid Volkov, joka toimii oppositiopoliitikko Aleksei Navalnyin korruption vastaisessa järjestössä.

Volkovin mukaan presidentti vaikeni ulkopolitiikasta, koska tilanne on epäselvä. Vielä ei tiedetä, osoittautuuko Yhdysvaltain tuleva presidentti Donald Trump ystäväksi vai uudeksi Barack Obamaksi.

Volkov ennakoi Venäjän ehdottavan USA:n uudelle hallinnolle sopimusta, jossa se lähettäisi Syyriaan maajoukkoja. Vastapalveluna pakotteet Venäjää vastaan loppuisivat.

Veikkauksen Volkov perustelee sillä, ettei Isisin tuhoaminen onnistu ilman maaoperaatiota.

Svobodan toimittaja Mihail Sokolov kiinnittää huomiota siihen, kuinka puheessa ei mainittu Ukrainaa eikä Novorossijaakaan. Aihe on niin herkkä, että siitä syntyy kiista Kremliä tukevan Orlovin kanssa.

Ketkä päättävät Ukrainan tulevaisuudesta? Venäjä ja USA?

Orlovin mielestä Donbassia ei ole valloitettu, kuten Sokolov sanoo. Toimittaja perustelee sanamuodon vetoamalla siihen, mistä maksetaan Itä-Ukrainan kapinatasavaltojen kulut. Sokolov sanoo tietävänsä, että Venäjän valtiovarainministeriössä samoin kuin talousministeriössä on henkilöitä, jotka hoitelevat näitä rahavirtoja. Orlov kiistää tämän.

Sokolov huomauttaa Orloville myös siitä, ettei tämän kaavailuissa Ukrainan tulevaisuudesta Ukrainalla itsellään ole mitään roolia. Asioista päättävät Venäjä ja USA.

Volkov puolestaan korostaa, miten Ukrainalla tai edes Krimillä ei enää pysty keräämään poliittisia pisteitä. Hän vetoaa kokemuksiin matkoilta eri puolille Venäjää. Vastaan tulee yhä useammin näkemyksiä, joissa ihmetellään, miksi Krimille rakennetaan siltaa ja vaaditaan sen sijaan rahojen käyttämistä oman alueen sairaalaan tai teihin.

Lisäksi Volkov katsoo, että molemmat Venäjän vaihtoehdot Ukrainassa merkitsevät tällä hetkellä tappiota. Hän tiivistää linjat niin, että vastakkain ovat tankkien lähettäminen Kiovaan ensi vuonna tai Donbassin luovuttaminen takaisin Ukrainalle.

Jo nyt tyytymättömiä ovat ääri-isänmaalliset, joiden mielestä ei ole menty tarpeeksi pitkälle samoin kuin asioita taloudellisesti analysoivat, koska Venäjä rahoittaa naurettavia nukketasavaltoja, kuten Volkov kuvaa Luhanskia ja Donbassia.

Putin lainaa itse itseään, toteaa puolestaan verkkolehti Gazeta ja kiinnittää huomiota siihen, miten Putin on puhunut samoista asioista peräkkäisissä linjapuheissa ja suorastaan samoin sanoin.

Presidentti itsekin myönsi asian toteamalla, että näistä toimenpiteistä on puhuttu useampaan kertaan.

Gazetan mielestä muotoilut kuulostavat suorastaan surulliselta toteamukselta, miten ollaan lähes voimattomia muuttamaan tilannetta.

Venäjä muuttuu varmasti, piruilee verkkolehti.

Sen mielestä puheen vakuuttelut, kuinka talous kasvaa ja kaikki kehittyy vaikkakin hitaasti, ovat ristiriidassa todellisuuden kanssa.

Gazeta kysyykin, voiko geopoliittisten puunhakkuiden ja talousromahduksen jälkeen vakuuttaa itsensä ja maailman, että karhumme taigalla on vain ärjäissyt ja on nyt taas kiltti, melkeinpä kuin lemmikkieläin.

Gazetan oma arvio on, että maa kyllä muuttuu mutta ei suinkaan ole selvää, että siihen malliin kun presidentti lupaa.